**Bwrdd Strategol ôl-16 y Coleg Cymraeg Cenedlaethol**

**Dydd Mercher 19 Chwefror 2025, dros Zoom am 10:30**

**Yn bresennol:**

Aelodau (Addysg Bellach): Angharad Roberts, Grŵp Llandrillo Menai; Eva Rees, Coleg Sir Benfro; Helen Griffith, Coleg Sir Gar a Cheredigion; Helen Humphreys, Coleg Gŵyr Abertawe; Karen Lamprey, Nicola Buttle, Coleg Caerdydd a’r Fro; Leanne Jones, Y Coleg Merthyr Tudful; Llinos Roberts, Coleg Cambria; Rachel Edmonds-Naish, Coleg y Cymoedd; Robin Gwyn, Grŵp Colegau NPTC; Arwel Rees-Taylor, Coleg Gwent.

Aelodau (Darparwyr Prentisiaethau): Angharad Roberts, ITEC; Emma McCutcheon, Educ-8; Manon Rosser, Hyfforddiant Cambrian.

Aelodau (Coleg): Meri Huws, (cadeirio); Aled Eirug, Cadeirydd y Coleg Cymraeg; Kelly Edwards, Colegau Cymru; Lisa Mytton, NTFW; Matthew McAvoy, CYDAG; Deio Owen, Undeb Cenedlaethol Myfyrwyr Cymru.

Swyddogion y Coleg: Ioan Matthews, Dafydd Trystan, Gwenllïan Griffiths, Elin Williams, Lisa O’Connor, Haf Everiss, Helen Davies, Lowri Pugh-Rees, Mabon Dafydd, Nia Phillips, Alaw Dafydd.

Sylwedyddion: Ann Beynon, Bwrdd y Coleg Cymraeg; Nia Griffith, Cyngor Gweithlu Addysg.

Ymddiheuriadau: Nikki Neale, Coleg Gŵyr Abertawe, Helen Humphreys yn dirprwyo; Geraint Jones, Grŵp Colegau NPTC, Robin Gwyn yn dirprwyo; Gwennan Schiavone, CYDAG, Matthew McAvoy yn dirprwyo; Marion Evans, Coleg Penybont; Jane Lewis, Partneriaeth Sgiliau Rhanbarthol y De Orllewin; Yusuf Ibrahim, Coleg Caerdydd a’r Fro; Elen Rees, Hyfforddiant Cambrian, Manon Rosser yn dirprwyo; Alex Lovell, Cymwysterau Cymru; Lora Jên, Llysgennad Cenedlaethol; Llŷr ap Gareth, Ffederasiwn y Busnesau Bach; Michelle Kerswell, Addysg Oedolion Cymru; Richard Tobutt, Partneriaeth Sgiliau Rhanbarthol De-ddwyrain Cymru, Lucy Evans, Llywodraeth Cymru.

|  |  |  |  |
| --- | --- | --- | --- |
| Eitem | Trafodaeth a Phwynt Gweithredu | Cyfrifoldeb | Erbyn / Dyddiad |
| 1. Croeso ac ymddiheuriadau | * 1. Croesawyd pawb i’r cyfarfod a nodwyd ymddiheuriadau fel y nodwyd uchod. |  |  |
| 1. Derbyn a chymeradwyo cofnodion y cyfarfod blaenorol | * 1. Derbyniwyd cofnodion y cyfarfod diwethaf yn rai cywir. |  |  |
| 1. Diweddariad Cyffredinol: Coleg Cymraeg Cenedlaethol | * 1. Nodwyd bod y Coleg yn paratoi cynigion maniffesto ar gyfer etholiad 2026. Bydd y cynigion yn cael eu rhannu gyda’r bwrdd hwn. Byddai’r Coleg yn hoffi rhoi sylw arbennig i’r maes prentisiaethau yn ogystal ag addysg bellach.   2. [Nodwyd bod ymateb Medr i gyngor cychwynnol y Coleg Cymraeg wedi'i gyhoeddi](https://colegcymraeg.ac.uk/newyddion/newyddion/cyngor-y-coleg-cymraeg-i-medr-yn-datgan-y-dylai-pob-dysgwr-yn-y-sector-drydyddol-ddefnyddio-a-datblygu-eu-cymraeg/). Mae’r Coleg wedi cwrdd gyda chadeirydd Medr ac yn cyflwyno i fwrdd Medr fis Mai. Mae Medr wedi ymrwymo i greu cynllun cenedlaethol i’r Gymraeg ar draws y sector drydyddol yn ystod eu cyfnod sefydlu dwy flynedd. Gobeithir y bydd y gwaith yn dechrau yn y misoedd nesaf. Bydd angen ystyried sut bydd y Coleg yn bwydo i mewn i’r broses o greu’r cynllun.   3. Mae cyfarfod wedi’i drefnu gyda Mark Drakeford a Vicki Howells. Nodwyd bod yr argyfwng Addysg Uwch yn achosi tipyn o heriau ar hyn o bryd.   4. Cyflwynwyd nifer o welliannau i Fil y Gymraeg ac Addysg oedd yn ymateb i nifer o’r pryderon cafodd eu cyfleu yn nhystiolaeth lafar ac ysgrifenedig y Coleg, ac eraill, i’r pwyllgor plant, pobl ifanc ac addysg. Erbyn hyn, mae’n gliriach beth fydd y goblygiadau ar y sector drydyddol ac mae’r bil yn nodi gwahanol ddyletswyddau ar yr athrofa newydd, y Coleg a Medr. Mae’r Coleg yn parhau o’r farn y gellid talu mwy o sylw i’r gweithlu addysg a’r Gymraeg fel pwnc.   5. Cafwyd diweddariad cyflym ar gyfarfod diwethaf fforwm llais y dysgwyr, gweler cofnodion y cyfarfod wedi’u hatodi.   6. Derbyniwyd diweddariad ar waith y tîm addysg bellach a phrentisiaethau, gweler y diweddariad wedi’i atodi. Gwnaethpwyd cais am gymorth i ganfod cyflogwyr a phrentisiaid i fod yn rhan o adnodd i gefnogi cyflogwyr i alluogi’u prentisiaid i ddefnyddio’u Cymraeg. |  |  |
| 1. Cyllideb ddrafft 2025/26 | * 1. Nodwyd bod y Coleg yn rhagweld y bydd y gyllideb yn debyg i llynedd gyda pheth cynnydd. Bydd unrhyw gynnydd yn cael ei ddefnyddio i barhau i ddatblygu llinynnau presennol y strategaeth gan adeiladu ar ganfyddiadau’r adolygiad. |  |  |
| 1. Canfyddiadau adolygiad i’r strategaeth addysg bellach a phrentisiaethau ‘Tuag at Cymraeg 2050’ | * 1. Nodwyd bod yr adolygiad i’r strategaeth yn dod i ben. Mae’r adroddiad wedi’i gwblhau ac mae’r Coleg wrthi yn creu cynllun gweithredu newydd.   2. Canfu’r adolygiad bod cynnydd sylweddol wedi digwydd ar B3 ar draws yr holl ardaloedd cwricwlwm. Ni fu cymaint o gynnydd ar B1 a C1 a dyma fydd y ffocws nesaf. Bu cynnydd yn y nifer o staff sydd yn medru ac yn dysgu trwy gyfrwng y Gymraeg yn y sector. Mae toreth o adnoddau addysgiadol wedi eu datblygu sydd yn cael defnydd helaeth. Sefydlwyd partneriaeth strategol gyda Chymwysterau Cymru.   3. Estynnwyd diolch i bawb am ei mewnbwn i’r adolygiad. |  |  |
| 1. Heriau a Chyfleoedd yn ymwneud â staffio | * 1. Cafwyd cyflwyniad gan Nia Griffith, Cyngor Gweithlu Addysg (CGA), gweler wedi’i atodi. Nodwyd bod y mwyafrif o’r cofrestryddion sy’n siarad Cymraeg yn ifanc, bod cofrestryddion sy’n siarad Cymraeg yn fwy tebygol o feddu ar gymhwyster ar lefel uwch a bod athrawon sy’n siarad Cymraeg yn fwy tebygol o aros yn y sector. Mae cynnydd wedi bod ym mhob grŵp o staff sy’n medru siarad a gweithio trwy gyfrwng y Gymraeg heblaw am y gweithwyr cymorth dysgu addysg bellach. Nodwyd bod peth cynnydd wedi bod yn nifer y darlithwyr sy’n siaradwyr Cymraeg ac yn gweithio trwy gyfrwng y Gymraeg rhwng 2020 a 2024. Bu cynnydd uwch eto yn nifer yr ymarferwyr dysgu seiliedig ar waith sy’n gweithio trwy gyfrwng y Gymraeg.   2. Gofynnwyd a oedd unrhyw ymchwil wedi’i wneud ar wir lefelau iaith unigolion sy’n hunan ddatgan eu sgiliau Cymraeg, ac os bod rhai yn nodi’u sgiliau iaith yn is nad ydyn nhw. Mae’r CGA yn ceisio gwella ansawdd eu data’n flynyddol. Y bwriad byrdymor yw darparu gwell esboniad o’r diffiniad ar gyfer y tri chategori sgiliau Cymraeg. Gofynnwyd a fyddai modd cynnal grwpiau ffocws i drafod ymhellach. Cytunwyd i ystyried hynny. Gofynnwyd a oedd data ar ble mae cynorthwywyr addysgu sy’n gadael y proffesiwn yn mynd. Nododd y CGA eu bod yn casglu mwy o’r math yma o ddata ar hyn o bryd a gallent edrych mewn i hyn. Gofynnwyd a oes cydweithio rhwng y CGA a’r partneriaethau sgiliau rhanbarthol. Nodwyd bod cydweithio achlysurol i weithio ar wahanol brosiect. Mae bwriad i edrych ar y data yn rhanbarthol ac mae’r gwaith sydd wedi’i wneud yn barod yn dangos bod gwahaniaeth mawr rhwng oedran cyfartalog ar draws rhanbarthau Cymru.   3. Estynnwyd diolch i Nia am gyfleu’r data gyda brwdfrydedd arbennig.   4. Rhannwyd pawb mewn i grwpiau i drafod y pwyntiau canlynol:      1. Ydych chi wedi wynebu heriau recriwtio a chadw staff sy’n gallu darparu’n Gymraeg? Oes swyddi neu feysydd penodol sydd wedi bod yn heriol?         1. Roedd consensws bod heriau recriwtio yn parhau gyda sefydliadau’n nodi bod swyddi’n cael eu hysbysebu sawl gwaith. Enwyd amryw o feysydd oedd yn heriol i recriwtio ar eu cyfer ond roedd cytundeb ymysg y sector brentisiaethau bod recriwtio aseswyr iechyd a gofal yn her.      2. Sut ydych chi wedi goresgyn yr heriau? Pa arferion newydd neu arloesol a ddefnyddiwyd i ddatrys yr her?         1. Nodwyd sawl enghraifft o arfer dda mewn ymateb gan gynnwys cydweithio eang gyda’r diwydiannau perthnasol i fanteisio ar eu harbenigedd hwy. Enghreifftiwyd modelau tyfu talent eu hunan, sicrhau cynlluniau datblygu staff effeithiol a defnyddio’r cynllun Cymraeg Gwaith yn effeithiol. Nododd un coleg eu bod yn peilota cynllun lwfans am addysgu’n ddwyieithog gyda lwfans ychwanegol am gyrraedd gweithgaredd dysgu ar B1 neu C1. Nododd coleg arall bod ganddynt gwrs dwys dysgu Cymraeg.      3. Beth hoffech chi weld er mwyn gwella’r sefyllfa recriwtio a chadw staff sy’n gallu darparu’n Gymraeg?         1. Nodwyd sawl enghraifft megis, sicrhau elfen graidd Cymraeg yn y cwrs TAR AHO, cynyddu hyder siaradwyr Cymraeg a sicrhau dull mwy cydlynol o sicrhau digonedd o aseswyr mewnol ac allanol.   5. Estynnwyd diolch i bawb am eu cyfraniad i’r drafodaeth a gofynnwyd beth yw’r camau nesaf. Bydd y drafodaeth yn bwydo i mewn i ddatblygiad y cynllun gweithredu addysg bellach a phrentisiaethau newydd a chynlluniau eraill gan Medr neu Lywodraeth Cymru. Gobeithir ailymweld â’r canllaw arfer dda hefyd gan ddefnyddio rhai o’r enghreifftiau trafodwyd. |  |  |
| 1. Llais y Dysgwyr, diweddariad gan UCMC | * 1. Derbyniwyd diweddariad wrth Deio Owen Llywydd UCMC, gweler wedi’i atodi.   2. Mae UCMC yn paratoi cynigion maniffesto ar gyfer 2026 ac yn paratoi’r myfyrwyr, yn enwedig y garfan 16-18 mlwydd oed. Mae rhannu arferion da rhwng undebau myfyrwyr Ewrop gan gynnwys o ran dwyieithrwydd ac amlieithrwydd. Fe wnaeth 41% o fyfyrwyr 16-21 mlwydd nodi taw trafnidiaeth oedd y rhwystr mwyaf i addysg, hyfforddiant a gwaith mewn arolwg diweddar gan Lywodraeth Cymru.   3. Gofynnwyd sut gellir datrys y diffyg hyder ymysg myfyrwyr i astudio trwy gyfrwng y Gymraeg. Teimlwyd bod angen codi ymwybyddiaeth o’r ddarpariaeth a’r gefnogaeth sydd ar gael gan nodi’r model ‘optio allan’ fel enghraifft o arfer dda. Nodwyd bod hyn yn sicrhau bod myfyrwyr yn ymwybodol o’r cyfleoedd a thrwy dderbyn cyfleoedd mae hyder yn cynyddu. Nodwyd bod angen gwell cydweithio rhwng ysgolion a cholegau.   4. Estynnwyd diolch i Deio am ei gyfraniad i’r bwrdd strategol ôl-16. |  |  |
| 1. Unrhyw fater arall | * 1. Bydd y cyfarfod nesaf yn cael ei gynnal wyneb yn wyneb yn Wrecsam ar 20 Mai. Estynnwyd diolch i Goleg Cambria am gynnig ystafell. Bydd gwybodaeth bellach yn cael ei rannu maes o law.   2. Nodwyd y byddai’n ddefnyddiol edrych ar lefelau presenoldeb y bwrdd strategol ôl-16. |  |  |